b'\n_START_ARTICLE_\nKetjukaruselli\n_START_PARAGRAPH_\nKetjukaruselli on huvipuistolaite, joka koostuu py\xc3\xb6riv\xc3\xa4\xc3\xa4n runkoon kiinnitetyist\xc3\xa4, ketjujen varassa roikkuvista istuimista. Tavallisesti tuolit ovat yhden hengen istuttavia. Karusellin py\xc3\xb6riess\xc3\xa4 keskipakoisvoima "ty\xc3\xb6nt\xc3\xa4\xc3\xa4" matkustajia poisp\xc3\xa4in karusellin rungosta, jolloin istuimet ovat runkoon n\xc3\xa4hden kallellaan._NEWLINE_Vuonna 1972 Saksassa kehitettiin uusi ketjukarusellityyppi, Wellenflug. Siin\xc3\xa4 karusellin rungon py\xc3\xb6riv\xc3\xa4 yl\xc3\xa4osa kallistuu lis\xc3\xa4ksi puolelta toiselle, mik\xc3\xa4 tekee matkustajien liikeradasta aaltomaisen. Vuonna 2003 it\xc3\xa4valtalainen Funtime-yritys kehitti Star Flyer -ketjukarusellin, joka py\xc3\xb6rimisen lis\xc3\xa4ksi nousee monen kymmenen metrin korkeuteen. T\xc3\xa4llainen karuselli on esimerkiksi K\xc3\xb6\xc3\xb6penhaminan Tivolin Himmelskibet, joka nousee 80 metrin korkeuteen. _NEWLINE_Suomessa t\xc3\xa4llaisia laitteita ovat S\xc3\xa4rk\xc3\xa4nniemen Keinukaruselli, Tykkim\xc3\xa4en Kouvola-karuselli ja Star Flyer, Linnanm\xc3\xa4en Ketjukaruselli, PowerParkin Fiesta Mexicana ja La paloma, Wasalandian Wave Swinger, Tivoli Sariolan Ketjukaruselli ja Minikeinu, Tivoli Seiter\xc3\xa4n Ketjukaruselli ja Suomen Tivolin Ketjukaruselli ja Pellekaruselli.'